Diari Oficial de la Generalitat Valenciana


Sumari del DOGV 4492, del 05-05-2003 (2003/4541)

RESOLUCIÓ de 10 d'abril de 2003, del director general d'Innovació Agrària i Ramaderia, per la qual s'establixen les normes per a la producció integrada en vinya, en l'àmbit de la Comunitat Valenciana.
--------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2003/04/10/(1)/dof/vci/html**

### Dades del document

Número de DOGV
:   4492

Data del DOGV
:   05-05-2003

Secció del DOGV
:   I. DISPOSICIONS GENERALS

Número del document
:   2003/4541


Data del document
:   10-04-2003

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Anàlisi jurídica

 Descriptors 

:   * tècnica de cultiu
    * vinya
    * viticultura
    * legislació
    * agricultura biològica

RESOLUCIÓ de 10 d'abril de 2003, del director general d'Innovació Agrària i Ramaderia, per la qual s'establixen les normes per a la producció integrada en vinya, en l'àmbit de la Comunitat Valenciana. [2003/4541]
  
La norma tècnica vigent fins al present a la Comunitat Valenciana sobre producció integrada en la vinya va ser establida per mitjà de Resolució de 14 de maig de 1999, del director general de Desenrotllament Tecnològic i Sanitat Vegetal.
  
Els avanços tècnics i les modificacions normatives sorgits des d'aquella data aconsellen actualitzar estes normes tècniques.
  
Atés que les noves normes tècniques complixen amb els requisits exigits en el Reial Decret 1201/2002, de 20 de novembre, pel qual es regula la producció integrada dels productors agrícoles, en especial les disposicions dels articles 3 a 8, així com amb els annexos, en la mesura que establixen les exigències comunes o mínimes de la producció integrada.
  
Atés que les noves normes tècniques tenen caràcter autonòmic i que es manté la vigència del règim del logotip de garanties de la producció integrada dels productes agroalimentaris de la Comunitat Valenciana establit per mitjà del Decret 121/1995, del Govern Valencià, i l'Orde de 23 de maig de 1997, d'esta conselleria.
  
Segons l'article 2 de l'Orde de 23 de maig de 1997, de la Conselleria d'Agricultura, Pesca i Alimentació, sobre reglamentació de les produccions obtingudes per tècniques d'agricultura integrada i de les condicions d'autorització de les entitats de control i certificació, que desplega el Decret 121/1995, de 19 de juny, del Govern Valencià, resolc:
  
Establir les normes i prohibicions que han de complir-se així com les recomanacions per al cultiu de vinya i l'elaboració de raïm, tant per a vinificació com per a raïm de taula, obtinguts sota la denominació de producció integrada, que a continuació s'especifiquen:
  
PRÀCTICA: PREPARACIÓ DEL TERRENY
  
Norma estricta o prohibició
  
Cal eliminar les restes procedents de cultius anteriors.
  
Queda prohibida la desinfecció química del terreny.
  
En plantacions a terrenys que anteriorment havien tingut vinya haurà de deixar-se un període d'1 any sense cultivar vinya, període que serà almenys de 4 anys si s'han observat atacs de fongs del sòl, nematodes o altres paràsits del sòl, abans d'establir-ne una nova plantació.
  
Recomanació
  
En plantacions sobre terreny que anteriorment havia tingut vinya convindria en general deixar un període de 6 anys sense cultivar-ne, abans d'establir-ne una nova plantació.
  
En el període establit previ a la plantació serà aconsellable el cultiu d'algun cereal o lleguminosa.
  
Cal efectuar una aportació de matèria orgànica i adobament de fons segons dades obtingudes de l'anàlisi del sòl.
  
PRÀCTICA: PLANTACIÓ
  
Norma estricta o prohibició
  
En noves plantacions, el material vegetal utilitzat haurà de procedir de productors oficialment autoritzats, certificat i amb passaport fitosanitari.
  
Totes les parcel·les que s'acullen al programa de producció integrada hauran de complir els requisits legals a l'efecte d'autorització de plantació de vinya.
  
La disposició de les files dels ceps serà aquella que minimitze l'erosió del terreny.
  
Està prohibit cultivar de peu directe. El patró emprat haurà d'adaptar-se a les condicions edàfiques i climàtiques de la parcel·la així com de la varietat utilitzada (consulteu l'annex I). Serà preceptiu realitzar una anàlisi del sòl i triar el patró més adequat tenint en compte el contingut en calcària activa, textura, resistència a la sequera, humitat, salinitat, etc. (consulteu l'annex I) i afinitat amb la varietat a establir.
  
Les varietats triades en vinyes de vinificació emparades per denominacions d'origen s'hauran d'ajustar a allò que s'ha reglamentat per a la denominació corresponent, de la mateixa manera que el raïm de taula embutxacat del Vinalopó.
  
En parcel·les ja establides en el moment de la seua incorporació a la producció integrada es realitzarà una avaluació de la incidència de virosi. La manifestació de símptomes d'estes malalties en més del 20% dels ceps exclourà la plantació de la producció integrada.
  
No es poden tindre altres cultius associats al de la vinya en parcel·les dins del Programa de Producció Integrada.
  
Queda prohibit posar més de 2.900 ceps/ha en raïm de vinificació, i 3.000 en raïm de taula.
  
En les plantacions realitzades amb posterioritat al 14 de maig de 1999, en què es van establir les normes per a producció integrada en vinya en l'àmbit de la Comunitat Valenciana, la distància entre files no serà menor de 2,5 m i entre ceps d'1,25 m.
  
Recomanació
  
Nombre de ceps per ha (d'acord amb la pluviometria o disponibilitat hídrica de cada zona).
  
Raïm de vinificació:
  
En general 3.864-5.052
  
DO València 4.814-5.958
  
DO Utiel-Requena 8.920-7.095
  
DO Alacant 8.412-9.412
  
Raïm de taula 1.689-8.604
  
En raïm de taula, d'acord amb el suport utilitzat, la densitat de plantes per ha variarà de 1.200 a 3.000.
  
Quant a disposició:
  
Formes recolzades en marcs rectangulars:
  
Distància entre files: 2,5-3 m
  
Distància entre ceps: 1,25-2 m
  
L'orientació de les formacions emparrades hauria de ser N-S o NW-SE sempre que siga possible.
  
La zona d'unió patró-empelt ha de quedar sobre la superfície del sòl.
  
PRÀCTICA: REG
  
Norma estricta o prohibició
  
En cas que es regue caldrà utilitzar tècniques de reg que garantisquen una major eficiència en l'ús de l'aigua i l'optimació dels recursos hidràulics.
  
En vinya de vinificació no s'hauran d'efectuar regs a partir del verol. En qualsevol cas, s'haurà de tindre en compte allò que preveuen els reglaments de les denominacions d'origen, si procedix.
  
Recomanació
  
No s'han d'utilitzar aigües de reg amb una conductivitat elèctrica que a 25ºC supere 1,5 dS/m o el contingut de clorur siga superior a 500 mg/l. S'aconsella la realització d'una anàlisi d'aigua, almenys, cada 2 anys.
  
El volum màxim anual utilitzat en reg no haurà de superar en raïm de taula 5.000 m³/ha i any en reg localitzat i 6.000 m³/ha i any en reg a manta, i en raïm de vi 1.500 i 1.700 m³/ha i any, respectivament
  
En reg localitzat:
  
- Excepte en el cas que es tracte d'instal·lacions per a reg de suport, el coeficient d'uniformitat del sector de reg (eficiència d'aplicació) haurà de ser, com a mínim, del 85%.
  
- Per determinar la dosi de reg, es recomana utilitzar les dades d'evapotranspiració de referència (ET0) de l'estació, del Sistema d'Informació Agroclimàtica per al Regadiu a la Comunitat Valenciana, més pròxima a l'explotació i tindre en compte l'aportació d'aigua per la pluja. La dotació d'aigua a aportar, en un període determinat, es calcularà com s'indica en l'annex.
  
- Es recomana utilitzar l'aplicació informàtica del Programa d'Assessorament per a Reg Localitzat del Servici de Tecnologia del Reg.
  
PRÀCTICA: FERTILITZACIÓ
  
Norma estricta o prohibició
  
Es realitzaran anàlisis de sòl com a mínim cada 5 anys i sempre el primer any d'incorporació al programa de producció integrada, per conéixer les característiques i la composició en nutrients del sòl.
  
Es realitzaran anàlisis foliars, almenys una cada tres anys. En el cas particular del raïm de taula, les anàlisis foliars, caldrà realitzar-ne una a l'any quan s'aplica reg localitzat i una cada dos anys quan s'aplica reg a manta.
  
El programa d'adobament es confeccionarà d'acord amb els resultats de les anàlisis abans esmentades, tenint també en compte uns altres factors com la composició de l'aigua de reg, la varietat, els rendiments, l'edat de la plantació, la qualitat del fruit, el comportament vegetatiu de la plantació, el sistema de maneig i el tipus de sòl.
  
Les quantitats de macronutrients (N-P-K) per ha i any no podran superar les assenyalades com a límit en l'annex III.
  
L'adobament nitrogenat ha de fragmentar-se en tres aportacions anuals.
  
Cal descomptar el N aportat procedent de la matèria orgànica o de l'aigua de reg.
  
Els micronutrients, en cas que s'aporten, es duran a terme fonamentalment per via radicular. Es minimitzarà en la mesura que es puga les aplicacions foliars, les quals tindran sempre una base justificada.
  
Els adobs orgànics i minerals han de presentar un baix contingut en metalls pesants i altres productes tòxics, que han de correspondre a les exigències de les recomanacions oficials.
  
Recomanació
  
La quantitat total d'adobament N es fragmentarà al màxim possible des del final de l'estat fenològic (02) fins a l'inici del verol (81).
  
Els nivells d'elements nutritius en fulles, en el període de quallat a verol, no han d'estar en nivells de carència o d'excés (vegeu l'ANNEX IV).
  
Cal aportar almenys un 20% de les necessitats nitrogenades en forma de nitrogen orgànic, procedent de compost organomineral o de fems ben fets i amb garanti d'estar exempts d'agents patògens, en el cas en què se aplique a manta.
  
PRÀCTICA: FITOREGULADORS
  
Norma estricta o prohibició
  
Queda prohibit l'ús de fitoreguladors i semblants. S'exclouen d'esta prohibició aquelles varietats en què en resulte imprescindible l'ús, com ara el tractament amb àcid gibberèl·lic en varietats apirenes, o casos semblants, i sempre sota control tècnic.
  
Recomanació
  
L'adopció de faenes culturals que afavorisquen la qualitat de la producció, com ara la poda en verd, l'aclarida de xanglots, etc.
  
L'anellatge pot utilitzar-se per augmentar la grandària de baies en varietats apirenes.
  
PRÀCTICA: PODA
  
Norma estricta o prohibició
  
Les podes s'efectuaran anualment (en verd i en sec), ja que és fonamental per al cultiu de la vinya, perquè servix per millorar la qualitat, evitar la producció anyívola, millorar l'eficàcia i reduir el consum de productes fitosanitaris i facilitar la recol·lecció dels fruits.
  
Recomanació
  
La poda es durà a terme amb un plantejament tècnic, tenint en compte els principis fonamentals que regix esta pràctica, per maximitzar-ne l'eficàcia i la rendibilitat adaptant-se a les exigències de cada varietat, al seu índex de fertilitat i altres factors agronòmics.
  
S'aconsella triturar i incorporar al terreny les restes de poda. En cas que manifesten símptomes d'atac de plagues o malalties, es retiraran del camp i es cremaran immediatament.
  
La poda es realitzarà en temps sec.
  
PRÀCTICA: MANEIG DEL SÒL I CONTROL DE MALES HERBES
  
Norma estricta o prohibició
  
Es preferiran les faenes mecàniques als mitjans químics.
  
En les faenes mecàniques no s'han d'utilitzar estris que destruïsquen l'estructura mecànica del sòl i propicien la formació de sòls de llaurada.
  
Es realitzarà la mínima llaurada necessària i adaptant mesures per a la conservació del sòl.
  
La utilització d'herbicides, normalment haurà de restringir-se als usos següents:
  
- Vinyes emparrades o en reg per goteig, en aplicacions localitzades en bandes de 60-70 cm.
  
- Vinyes amb rodals de males herbes de tipus perenne.
  
No hauran d'utilitzar-se herbicides hormonals. Els herbicides residuals no hauran d'aplicar-se més d'una vegada a l'any, excepte en el cas que se'n fraccione la dosi autoritzada.
  
L'elecció del producte a utilitzar dependrà del tipus de mala herba a controlar i del seu estat de desenrotllament. Només es permeten els herbicides assenyalats en l'annex V i en les condicions d'ús allí especificades.
  
En aquelles plantacions que disposen de coberta vegetal durant els mesos de tardor-hivern, s'haurà de mantindre durant este període i suprimir-la al final de l'hivern.
  
Recomanacions
  
No és necessària la llaurada d'estiu en els secans, per afavorir l'evaporació de l'aigua del sòl i trencar moltes sarments. No obstant això, si s'ha d'efectuar cal limitar-lo a carrers alterns.
  
No és recomanable la llaurada profunda en plantacions adultes, a fi de preservar les arrels superficials.
  
És recomanable una llaurada superficial a la primavera, quan el sòl esta en saó, perquè permet descompactar i millorar la infiltració, a més d'eliminar les males herbes emergides.
  
Recomanacions especials per a algunes vinyes
  
En vinyes amb excessiu pendent
  
- Sembra de gramínies en faixes situades perpendicularment al pendent, per a detindre vessament i erosió.
  
En vinyes a zones humides o entollades
  
- Cobertura vegetal i sega d'entrelínies. D'esta forma es protegix el sòl de l'erosió i s'afavorix la infiltració. A més, la cobertura vegetal servix per controlar d'alguna manera la vegetació excessiva de la vinya; però cal segar periòdicament.
  
En vinyes jóvens
  
- Pot interessar un encoixinament de plàstic negre, que se situa en línia, davall dels ceps; d'esta manera es permet el control de males herbes, disminuïx l'evaporació i es conserva bastant bé l'estructura del sòl.
  
PRÀCTICA: PLAGUES I MALALTIES
  
Norma estricta o prohibició
  
Serà obligatori realitzar el seguiment del cicle biològic de les plagues i malalties i l'avaluació del risc tal com s'indica en l'annex VI.
  
En el control de plagues i malalties, s'anteposaran els mètodes biològics, biotècnics, culturals, físics i genètics als mètodes químics.
  
El tractament químic haurà de respondre a una situació d'estimació poblacional de la plaga o malaltia justificada, i com a única alternativa per al control del problema fitosanitari present. Amb esta finalitat, es consideraran els llindars recomanats en l'annex VI. En el cas de malalties s'aplicaran els criteris d'intervenció indicats en este annex.
  
El nivell de població de plaga previ a la realització de cada tractament haurà d'anotar-se en el llibre d'explotació.
  
Les matèries actives a utilitzar, reflectides en l'annex VI, han sigut seleccionades d'acord amb criteris de toxicitat, efecte sobre la fauna auxiliar, impacte ambiental, eficàcia i residus. S'indiquen amb R els productes recomanats i amb T els tolerats. Es respectarà especialment els àcars fitoseids, i els insectes crisòpids, coccinèl·lids i calcídids.
  
Queda prohibit l'ús de formulacions classificades com a ?tòxiques?, així com la utilització de matèries actives no especificades en l'annex VI.
  
Es prohibixen els tractaments periòdics i sistemàtics sense justificació tècnica.
  
S'efectuaran anàlisis, per mostratge, per comprovar que el contingut en residus en el producte final siga inferior al límit màxim legalment establit per a cada matèria activa.
  
Recomanació
  
Es tindrà una atenció especial a aplicar les mesures indirectes de protecció del cultiu, com ara l'elecció de varietats o clons existents, elecció adequada dels sistemes de plantació i conducció de la vinya, evitar l'excés del nitrogen, maneig de la vegetació per afavorir l'aireig i el manteniment a l'hivern de la coberta vegetal.
  
Amb caràcter general, es recomana la disminució en la mesura que es puga de l'àrea tractada així com l'alternança de matèries actives amb diferent tipus d'activitat sobre el problema a controlar.
  
Es procurarà utilitzar els plaguicides en tals condicions que, en el producte final, el contingut en residus no supere el 50% del LMR legalment establit.
  
PRÀCTICA: MAQUINÀRIA D'APLICACIÓ
  
Norma estricta o prohibició
  
La maquinària utilitzada en l'aplicació de productes fitosanitaris, herbicides, adobaments foliars, etc., haurà de trobar-se en l'estat adequat de funcionament, la qual cosa permetrà elevar l'eficàcia de la seua utilització i, per tant, disminuirà els efectes contaminants que provoquen les pèrdues incontrolades, amb un estalvi econòmic sensible.
  
La maquinària de polvorització en ús haurà de sotmetre's a una revisió cada tres anys. Només en el cas que l'equip siga declarat apte, podrà continuar emprant-se per als tractaments de lluita integrada, per als efectes de la qual serà degudament identificat.
  
Quan s'utilitzen polvoritzadors hidràulics amb disparadors d'acció manual, estos hauran de ser regulables en cabal i angle de con d'eixida.
  
El responsable dels tractaments haurà d'estar en possessió del carnet de manipulador de plaguicides d'ús fitosanitari.
  
No hauran d'efectuar-se tractaments en polvorització quan la velocitat del vent supere els 25 km/h, ni en empolvorament quan supere els 15 km/h.
  
PRÀCTICA: RECOL·LECCIÓ
  
Norma estricta o prohibició
  
Els fruits hauran de recol·lectar-se en un estat de maduresa que permeta aconseguir les exigències de qualitat comercial en raïm de taula. En raïm de vinificació acollit a denominació d'origen es respectaran les dates i condicions de recol·lecció estipulades en els reglaments corresponents.
  
Les condicions de collita de la fruita seran les adequades per disminuir els danys sobre ella.
  
No es realitzarà recol·lecció de fruit mullat.
  
No s'admetran amb índexs de podridura superiors a un 10%, encara que en circumstàncies excepcionals per a raïm de vinificació es podria tolerar fins al 20%.
  
Està prohibit el transport de raïm en contenidors metàl·lics, no protegits amb pintures o lones de qualitat alimentària, llevat que siguen d'acer inoxidable.
  
Es duran a terme mostratges durant el període de recol·lecció per analitzar la possible presència de residus, així com els paràmetres de qualitat intrínseca i extrínseca exigits per les normes establides per a la producció integrada.
  
En cas de verema mecànica, en raïm de vinificació, el temps màxim transcorregut entre l'execució de la verema i la descàrrega en celler serà de 4 hores en varietats negres i de 3 hores en varietats blanques. Al final de cada jornada de treball, la màquina veremadora haurà de llavar-se escrupolosament.
  
Si la recol·lecció és manual (raïm de vinificació), el temps màxim transcorregut serà de 8 hores per a varietats negres i de 6 hores per a varietats blanques.
  
Recomanació
  
Es recomana iniciar la verema en raïm de vinificació quan s'aconseguisca esta maduresa fisiològica:
  
DO Alto Turia 10-12º alcohòlics
  
DO Valentino 11-13º -
  
DO Clariano 11-13º -
  
Utiel-Requena 10,5-12,5º -
  
DO Alacant 11-13º -
  
En casos especials per a vins jóvens, fins a 1,5º alcohòlics menors que la maduresa fisiològica que siga en tot cas superior a 10,5º (excepte Alto Turia, 10º).
  
En dies calorosos, si s'utilitza verema mecànica, s'aconsella realitzar-la només a la nit, per aprofitar les temperatures més baixes.
  
En qualsevol cas (recol·lecció mecànica o manual), s'aconsella que el raïm per a vinificació arribe sencer al celler.
  
PRÀCTICA: TRACTAMENT POSTRECOL·LECCIÓ I CONSERVACIÓ (RAÏM DE TAULA)
  
Norma estricta o prohibició
  
Per a la conservació de les varietats susceptibles d'això, s'utilitzarà preferentment el fred, en les condicions adequades per a cada varietat.
  
Es prohibix la realització de tractaments fitosanitaris postrecol·lecció en fruits excepte la utilització de generadors de sulfurós, respectant sempre els límits màxims, autoritzats per la llei.
  
Queda prohibit l'ús de productes cosmètics.
  
PRÀCTICA: ELABORACIÓ DE VI I ALTRES PRODUCTES PROCEDENTS DE RAÏM
  
Norma estricta o prohibició
  
La utilització d'anhídrid sulfurós no ha de sobrepassar, al final de la fermentació, els 225 mg/l (blancs i rosats) o els 175 mg/l (negres i clarets), ni en estat lliure els 50 i 30 mg/l en estos tipus de vins respectivament; caldrà respectar en tot cas la legislació vigent.
  
Recomanació
  
Es preveu com a preferent la utilització del fred com a regulador de la fermentació.
  
PRÀCTICA: PROTECCIÓ DE L'ENTORN
  
Norma estricta o prohibició
  
Es prendran les mesures oportunes per protegir la flora i fauna de les àrees pròximes a la plantació. Les precaucions que s'adopten en este sentit, d'acord amb cada situació concreta, hauran de figurar en el llibre de l'explotació.
  
Es prohibix l'abocament de productes agroquímics sobrants i dels líquids procedents de la neteja de la maquinària emprada en els tractaments a les aigües de canals, séquies, rius, pous, etc.
  
Els embolcalls, envasos i recipients de productes d'ús agrícola no hauran d'abandonar-se en la parcel·la ni en els seus voltants, sinó que s'arreplegaran i s'eliminaran a través de les vies establides per a l'abocament de residus.
  
PRÀCTICA: LLIBRE D'EXPLOTACIÓ
  
Norma estricta o prohibició
  
Els agricultors que s'incorporen a la producció integrada hauran de proveir-se del llibre d'explotació, segons el model aprovat per la Conselleria d'Agricultura, Pesca i Alimentació.
  
En este llibre s'anotaran amb detall suficient totes les faenes i incidències del cultiu, en les dates en què s'han realitzat o produït.
  
La seua posada al dia s'haurà d'efectuar almenys setmanalment.
  
L'agricultor o el tècnic responsable de l'explotació en règim de producció integrada es responsabilitzarà, amb la seua firma, de la veracitat de les operacions registrades en el llibre.
  
Este llibre estarà sempre disponible per a la inspecció per l'Entitat de Certificació i Control (ECC) de la Producció Integrada corresponent, o pels servicis oficials. A l'efecte, podrà reclamar-se en qualsevol moment i sense avís previ.
  
Amb el llibre d'explotació caldrà adjuntar la documentació que acredite les pràctiques de cultiu (factures, etc.), com també els resultats de les anàlisis exigides. La ECC i l'administració tindran accés lliure a les parcel·les de producció integrada per efectuar les comprovacions oportunes.
  
València, 10 d'abril de 2003.- El director general d'Innovació Agrària i Ramaderia: Eduardo Primo Milló.
  
ANNEX VI
  
Notes:
  
(1) Màxim 2 aplicacions a l'any, independentment del paràsit que combaten.
  
(2) Màxim 1 aplicació a l'any, independentment del paràsit que combaten.
  
(3) Només fins a l'inici del verol en raïm de vinificació.
  
(4) Només fins a l'inici del verol.
  
(5) Només en mescles. Màxim 3 aplicacions/any no successives.
  
(6) Regs de fitotoxicitat en raïm de taula.
  
a) Les matèries actives indicades en este annex VI contra cada plaga podran, excepcionalment, ser utilitzades contra altres plagues, sempre que estiguen registrades contra estes i es respecten les restriccions establides en el Reglament de Producció Integrada.


Còpia Permalink ELI